Eiendomsagent in die sop oor rassisme | SAUK.co.za - Nuus.info
Eiendomsagent in die sop oor rassisme
'n Eiendomsagent van Durban is in 'n rasseherrie betrek omdat sy swartes se gedrag op die strand met Nuwejaar op haar Bakkiesblad met dié van ape vergelyk het.
Penny Sparrow, sê egter dat sy bloot die feite gestel het.
Sparrow het swart strandgangers op Facebook as "ape" beskryf in wat lyk na 'n reaksie op rommel wat gestrooi is ná Nuwejaarsviering in Durban.
Haar uitlatings het grootskaalse reaksie op sosialemediaplatforms en uit politieke geledere ontlok.
Sy het aan 'n dagblad gesê dat Durbaniete weet dat Nuwejaar is swart mense se dag en blankes gaan dan nie strand toe nie. Sy sê sy was nie lelik, ongeskik of aaklig nie, maar dit is net dat hulle (swart mense) mors. Dit is net soos hulle is.
Sparrow het glo grootliks sonder berou voorgekom en het gesê dat sy net gesê het hoe sy gevoel het.
Volgens haar het sy 'n verskoning geplaas dat sy dit nie persoonlik bedoel het nie, maar daardie dag was daar net swart mense op die strand en wat sy gesê het (oor die vuil) is 'n feit en boonop sê almal dit.
Sy het erken dat sy gesê het daar is soveel swart mense wat soos ape oral goed neergooi . . . wat seks het in die bosse; dis goed en wel as dit is wat hulle wil doen, maar die vuilheid was verskriklik, het sy gesê.
Intussen het die DA Maandagoggend 'n strafregtelike klag van crimen injuria teen Penny Sparrow aanhangig gemaak.
Die DA in KwaZulu-Natal het ook Sparrow se lidmaatskap van die party opgeskort. Haar gedrag is ook na die party se federale wetskomissie vir ondersoek verwys.
Jawitz Eiendomme, waarvoor Sparrow tot in November as 'n eiendomsagent gewerk het, oorweeg ook stappe teen haar weens die skade wat haar uitlatings die maatskappy se reputasie berokken het. – Vryburger